32010R0285
L 087/19
SLUŽBENI LIST EUROPSKE UNIJE
06.04.2010.
UREDBA KOMISIJE (EU) br. 285/2010
od 6. travnja 2010.
o izmjeni Uredbe (EZ) br. 785/2004 Europskog parlamenta i Vijeća o zahtjevima u vezi s osiguranjem zračnih prijevoznika i operatora zrakoplova
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 785/2004 Europskog parlamenta i Vijeća od 21. travnja 2004. o zahtjevima u vezi s osiguranjem zračnih prijevoznika i operatora zrakoplova (1), a posebno njezin članak 6. stavak 5.,
budući da:
(1)
Odlukom Vijeća 2001/539/EZ (2) Zajednica je sklopila Konvenciju o ujednačavanju određenih pravila za međunarodni zračni prijevoz, dogovorenu u Montrealu 28. svibnja 1999. (Montrealska konvencija) o utvrđivanju pravila o odgovornosti u vezi s međunarodnim zračnim prijevozom putnika, prtljage i tereta.
(2)
Uredbom (EZ) br. 785/2004 utvrđeni su minimalni zahtjevi osiguranja u pogledu odgovornosti za putnike, prtljagu i teret na razini kojom se osigurava da su zračni prijevoznici odgovarajuće osigurani za pokriće njihove odgovornosti u skladu s Montrealskom konvencijom.
(3)
Međunarodna organizacija civilnog zrakoplovstva (ICAO) preispitala je nedavno granice odgovornosti zračnih prijevoznika u skladu s Montrealskom konvencijom, pozivajući se na faktor inflacije koji odgovara akumuliranoj stopi inflacije od dana stupanja na snagu Montrealske konvencije.
(4)
ICAO je utvrdio da je faktor inflacije od 4. studenoga 2003., dana stupanja na snagu Montrealske konvencije, premašio 10 posto, što je granična vrijednost za iniciranje prilagodbe granica odgovornosti. Stoga su granice odgovornosti preispitane na odgovarajući način.
(5)
Minimalne zahtjeve osiguranja u pogledu odgovornosti za putnike, prtljagu i teret, utvrđene Uredbom (EZ) br. 785/2004 trebalo bi pravovremeno prilagoditi revidiranim granicama odgovornosti u skladu s Montrealskom konvencijom, koje su stupile na snagu 30. prosinca 2009.
(6)
Što se tiče odgovornosti u odnosu na putnike, minimalni zahtjevi osiguranja iz Uredbe (EZ) br. 785/2004 bili su postavljeni na razinu koja značajno premašuje revidirane granice odgovornosti u skladu s Montrealskom konvencijom.
(7)
Što se tiče odgovornost za prtljagu i teret, minimalne zahtjeve osiguranja iz Uredbe (EZ) br. 785/2004 trebalo bi povećati na razinu revidiranih granica odgovornosti u skladu s Montrealskom konvencijom.
(8)
Uredbu (EZ) br. 785/2004 trebalo bi stoga na odgovarajući način izmijeniti.
(9)
Mjere predviđene ovom Uredbom u skladu su s mišljenjem Odbora uspostavljenog člankom 25. Uredbe (EZ) br. 1008/2008 Europskog parlamenta i Vijeća od 24. rujna 2008. o zajedničkim pravilima za obavljanje zračnog prijevoza u Zajednici (3),
DONIJELA JE OVU UREDBU:
Članak 1.
U članku 6. Uredbi (EZ) br. 785/2004, stavci 2. i 3. zamjenjuju se sljedećim:
„2. Za odgovornost u odnosu na prtljagu, najniže pokriće iz osiguranja iznosi 1 131 SDR-a po putniku na komercijalnim letovima.
3. Za odgovornost u odnosu na teret, najniže pokriće iz osiguranja iznosi 19 SDR-a po kilogramu na komercijalnim letovima.”
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 6. travnja 2010.